钦定古今图书集成/明伦汇编/氏族典/第116卷 > 《王圻续文献通考》 > 真德秀
## 钦定古今图书集成/明伦汇编/氏族典/第116卷 > 《王圻续文献通考》 > 真德秀

按《宋史真德秀传》：“德秀字景元，后更为景希。建之，浦
城人。四岁受书，过目成诵。十五而孤，母吴氏力贫教
之。登庆元五年进士第，授南剑州判官，继试中博学
宏词科，入闽帅募召为太学正。嘉定元年迁博士，召
试学士院，改秘书省正字兼检讨玉牒。二年，迁秘书
郎，寻兼沂王府教授、学士院权直。三年，迁秘书郎。四”
年，选著作佐郎。宰相将用德秀，会言官抵之，德秀力
辞，兼礼部郎。五年，迁军器少监，升权直。六年，迁起居
舍人。奏权奸擅政，兼太常少卿，充金国贺登位使。及
盱眙闻金人内变而返，时史弥远方以爵禄縻天下
士，德秀慨然力请去，出为秘阁修撰、江东转运副使。
江东旱蝗，广德、太平为甚。德秀大讲《荒政》，亲至广德，
与太守魏岘同以便宜发廪，使教授林庠振给。先是，
都司胡槻、薛极每诮德秀迂儒，试以事，必败。至是政
誉日闻，因倡言“旱伤本轻，监司好名，振赡太过”，使岘
劾庠以撼德秀。德秀上章自明，朝廷悟，与岘祠，授庠
干官，召还德秀，以右文殿修撰知泉州。海贼作乱，将
逼城，官军败衄。德秀祭兵死者，乃亲授方略擒之。复
遍行海滨，审视形势，增屯要害处，以备不虞。十二年，
以集英殿修撰知隆兴府。承宽弛之后，乃稍济以严，
尤留意军政，欲分鄂州军屯武昌及通广盐于赣与
南安，以弭汀、赣盐寇。未及行，以母丧归。明年，蕲、黄失
守，盗起南安，讨之数载始平，人服德秀先见。十五年，
以宝谟阁待制、湖南安抚使知潭州，以“廉仁公勤”四
字厉僚属，以周惇颐、胡安国、朱熹、张栻学术源流勉
其士，罢榷酤，除斛面米，申免和籴，以甦其民。理宗即
位，召为中书舍人，寻擢礼部侍郎、直学士院。德秀屡
进鲠言，上皆虚心开纳，而弥远益严惮之，乃谋所以
相撼，畏公议未敢发。给事中王塈、盛章始驳德秀所
主济王赠典，继而殿中侍御史莫泽劾之，遂以焕章
阁待制提举玉隆宫。谏议大夫朱端常又劾之，落职
罢祠。绍定四年，改职与祠。五年，进徽猷阁、知泉州。迎
者塞路，深村百岁老人亦扶杖而出，城中欢声动地。
建炎初，置南外宗正司于泉，公族仅三百人，漕司与
本州给之，而朝廷岁助度牒，已而不复给，而增至二
千三百馀人，郡坐是愈不可为。德秀请于朝，给度牒
百道。弥远薨，上亲政，以显谟阁待制知福州，改翰林
学士、知制诰，时政多所论建。逾年，知贡举。已，得疾，拜
参知政事，同编修《敕令》《经武要略》。三乞祠禄，上不得
已，进资政殿学士、提举万寿观兼侍读。辞。疾亟，冠带
起坐，迄谢事犹神爽不乱。遗表闻，上震悼，辍视朝，赠
银青光禄大夫。德秀长身广额，容貌如玉，望之者无
不以公辅期之。立朝不满十年，奏疏无虑数十万言，
皆切当世要务，直声震朝廷，四方人士诵其文，想见
其风采。及宦游所至，惠政深洽，不愧其言，由是中外
交颂。所著《西山甲乙槁》《对越甲乙集》《经筵讲义》、“《端平
庙议》《翰林词草》”四六、“《献忠集》《江东救荒录》《清源杂志》
《星沙集志》。”“既薨，上思之不置，谥文忠。”